xml version="1.0" encoding="UTF-8"?


Úradný vestník C 475/2022


| | | |
| --- | --- | --- |
| | | ISSN 1977-1037 |
| Úradný vestník Európskej únie | | C 475 |
| European flag | | |
| Slovenské vydanie | Informácie a oznámenia | Ročník 65 14. decembra 2022 |

---

| | | |
| --- | --- | --- |
| Obsah | | Strana |
| | IV   Informácie | |
| | INFORMÁCIE INŠTITÚCIÍ, ORGÁNOV, ÚRADOV A AGENTÚR EURÓPSKEJ ÚNIE | |
| | Európsky parlament | |
| 2022/C 475/01 | [LXVIII. ZASADNUTIE KONFERENCIE VÝBOROV PRE EURÓPSKE ZÁLEŽITOSTI (COSAC) – Praha, 13. – 15. novembra 2022 – Príspevok XVIII. COSAC](http://publications.europa.eu/resource/uriserv/OJ.C_.2022.475.01.0001.01.SLK.xhtml) | [1](#C_2022475SK.01000101.doc) |

---

| | |
| --- | --- |
| SK | |

---

IV Informácie

INFORMÁCIE INŠTITÚCIÍ, ORGÁNOV, ÚRADOV A AGENTÚR EURÓPSKEJ ÚNIE

Európsky parlament

| | | | |
| --- | --- | --- | --- |
| 14.12.2022 | SK | Úradný vestník Európskej únie | C 475/1 |

---

LXVIII. ZASADNUTIE KONFERENCIE VÝBOROV PRE EURÓPSKE ZÁLEŽITOSTI (COSAC)

Praha, 13. – 15. novembra 2022

Príspevok XVIII. COSAC

(2022/C 475/01)

Ukrajina

| | | |
| --- | --- | --- |
| | (1) | COSAC čo najdôraznejšie odsudzuje nevyprovokovanú, neodôvodnenú a nezákonnú inváziu Ruska na Ukrajinu, zvrchovaný a demokratický štát. Odsudzuje tiež účasť Bieloruska na ruskej vojenskej agresii. |

| | | |
| --- | --- | --- |
| | (2) | COSAC odsudzuje skutočnosť, že Rusko organizuje nezákonné zinscenované referendá v regiónoch v rámci medzinárodne uznaných hraníc Ukrajiny a pokus o nezákonnú anexiu ukrajinských regiónov Doneck, Cherson, Luhansk a Záporožie. Jednostranné rozhodnutia Ruska zámerne porušujú Chartu OSN a nerešpektujú medzinárodný poriadok založený na pravidlách. Rusko nemá žiadny legitímny základ pre akúkoľvek akciu na území Ukrajiny. |

| | | |
| --- | --- | --- |
| | (3) | COSAC je zhrozená ruskými raketovými útokmi a kamikadze útokmi drónov na Ukrajinu, ktoré sa zameriavajú na civilnú a energetickú infraštruktúru a vzdelávacie inštitúcie, ničia domovy a zabíjajú civilistov, a dôrazne ich odsudzuje. COSAC uvádza, že tieto činy sú zločinmi proti ľudskosti, a preto vyzýva národné parlamenty, aby uznali súčasný ruský režim za teroristický. |

| | | |
| --- | --- | --- |
| | (4) | COSAC vyzýva na okamžité a bezpodmienečné ukončenie ruských nezákonných vojenských akcií a stiahnutie všetkých ruských síl a vojenského vybavenia z územia Ukrajiny a vyzýva na spravodlivý mier založený na plnom rešpektovaní územnej celistvosti, zvrchovanosti a nezávislosti Ukrajiny. |

| | | |
| --- | --- | --- |
| | (5) | COSAC vyzýva na zriadenie osobitného medzinárodného trestného tribunálu s cieľom zabezpečiť vyvodenie zodpovednosti za trestný čin agresie a vyzýva na stíhanie a trestanie vojnových zločinov a iných zločinov podľa medzinárodného práva spáchaných na Ukrajine, a to aj prostredníctvom uplatňovania zásady univerzálnej jurisdikcie. |

| | | |
| --- | --- | --- |
| | (6) | COSAC vyzýva na vytvorenie účinného mechanizmu v súlade s medzinárodným právom na zaistenie individuálnych a štátnych aktív zmrazených v dôsledku sankcií EÚ a na použitie tohto majetku na kompenzáciu škôd, ktoré Ukrajine a jej ľudu spôsobila ruská agresia. COSAC vyzýva Rusko, aby zaplatilo plnú náhradu materiálnej a nemajetkovej ujmy spôsobenej Ukrajine. |

| | | |
| --- | --- | --- |
| | (7) | COSAC vyzýva vedúcich predstaviteľov EÚ, aby ďalej posilňovali sankcie voči Rusku a Bielorusku s cieľom zastaviť nevyprovokovanú ruskú agresiu. |

| | | |
| --- | --- | --- |
| | (8) | COSAC vyzýva vedúcich predstaviteľov EÚ, aby naďalej preukazovali jednotu a silu a poskytovali Ukrajine humanitárnu, politickú, finančnú a vojenskú podporu (pri rešpektovaní osobitného charakteru bezpečnostnej a obrannej politiky niektorých členských štátov), ako aj okamžitú, strednodobú a dlhodobú pomoc na rekonštrukciu a obnovu. COSAC tiež vyzýva Európsku komisiu, aby pokračovala vo svojej práci na komplexnom balíku na obnovu Ukrajiny. |

| | | |
| --- | --- | --- |
| | (9) | COSAC vyzýva národné parlamenty členských štátov EÚ, aby naďalej poskytovali pomoc Verchovnej rade Ukrajiny v jej úsilí o splnenie požiadaviek vyplývajúcich z členstva v EÚ. |

| | | |
| --- | --- | --- |
| | (10) | COSAC podporuje výzvy Európskeho parlamentu na využitie existujúcich európskych inštitúcií na zlepšenie mechanizmov koordinácie dodávok moderných zbraňových systémov, ako aj výcviku ukrajinských vojakov v členských štátoch EÚ pri súčasnom rešpektovaní osobitného charakteru bezpečnostnej a obrannej politiky niektorých členských štátov. Týmto potvrdzujeme, že sme si vedomí, že Rusko ohrozuje našu spoločnú európsku bezpečnosť. Boj proti tejto hrozbe je preto našou spoločnou zodpovednosťou. |

O západnom Balkáne a Východnom partnerstve

| | | |
| --- | --- | --- |
| | (11) | COSAC vyjadruje svoj plný a jednoznačný záväzok podporovať proces integrácie západného Balkánu do EÚ a vyzýva na posilnený prístupový proces založený na zásluhách, ktorý by sa opieral o právny štát a zosúladenie s acquis a dobré susedské vzťahy. COSAC víta skutočnosť, že Európska komisia odporučila Bosne a Hercegovine štatút kandidátskej krajiny. |

| | | |
| --- | --- | --- |
| | (12) | COSAC víta rozhodnutie Európskej rady udeliť Ukrajine a Moldavskej republike štatút kandidátskej krajiny, ako aj jej pripravenosť udeliť Gruzínsku štatút kandidátskej krajiny a plne podporuje ich pokrok smerom k vstupu do Európskej únie. |

| | | |
| --- | --- | --- |
| | (13) | COSAC víta prvé stretnutie európskeho politického spoločenstva v Prahe, ktoré bude predstavovať oblasť politického dialógu a spolupráce medzi demokratickými krajinami v Európe, keďže sa neprekrýva s existujúcimi regionálnymi organizáciami v Európe. COSAC poznamenáva, že európske politické spoločenstvo by nemalo slúžiť ako náhrada za rozširovanie Európskej únie. |

Strategická autonómia

| | | |
| --- | --- | --- |
| | (14) | COSAC zdôrazňuje, že je potrebné, aby EÚ autonómne stanovila svoje vlastné strategické ciele a rozvíjala spôsobilosti na ich dosiahnutie. |

| | | |
| --- | --- | --- |
| | (15) | Vzhľadom na to, že Rusko využíva energiu ako zbraň, a vzhľadom na prebiehajúcu krízu COSAC podporuje všetko úsilie o zaistenie bezpečnosti dodávok, zníženie dopytu tam, kde je to možné, a zníženie cien energie pre domácnosti a podniky v celej Únii. |

| | | |
| --- | --- | --- |
| | (16) | Konferencia COSAC zároveň považuje za nevyhnutné zvýšiť investície do nadčasovej energetickej infraštruktúry vrátane prepojení a do inovačných obnoviteľných technológií. |

Budúcnosť EÚ

| | | |
| --- | --- | --- |
| | (17) | COSAC berie na vedomie návrhy uvedené v správe o výsledkoch Konferencie o budúcnosti Európy. Konferencia bola príležitosťou na spoluprácu s európskymi občanmi. Je úlohou inštitúcií, aby v rámci svojich právomocí a v súlade so zmluvami zaistili účinné nadviazanie na túto správu. COSAC konštatuje, že v tejto súvislosti sa už vykonala práca. Občania by mali byť jasne, podrobne a vo všetkých úradných jazykoch EÚ informovaní o opatreniach nadväzujúcich na jednotlivé návrhy. |

| | | |
| --- | --- | --- |
| | (18) | COSAC podporuje účasť občanov a konzultačné mechanizmy na európskej úrovni a zdôrazňuje potrebu širokého prístupu verejnosti k informáciám a dokumentom inštitúcií EÚ. COSAC zdôrazňuje význam skutočného a konštruktívneho prístupu Komisie k interakcii s občanmi a k príspevkom a názorom parlamentov ako priamych zástupcov občanov EÚ. |

| | | |
| --- | --- | --- |
| | (19) | COSAC vyzýva inštitúcie EÚ, aby pozvali národné parlamenty na podujatie nadväzujúce na Konferenciu o budúcnosti Európy, ktoré je naplánované na 2. decembra 2022. |

Medziparlamentná spolupráca a 38. polročná správa konferencie COSAC

| | | |
| --- | --- | --- |
| | (20) | COSAC víta iniciatívu zriadiť dve pracovné skupiny podľa článku 2 ods. 6 svojho rokovacieho poriadku, jednu pre úlohu národných parlamentov v EÚ a druhú pre miesto hodnôt, pokiaľ ide o pocit príslušnosti k Európskej únii, ktoré ukončili svoju činnosť 14. júna 2022. COSAC vyzýva Európsku komisiu, Radu a Európsky parlament, aby tieto rokovania vzali na vedomie, a vyzýva ich, aby zvážili otázky, ktoré riešili pracovné skupiny, a zistenia 38. polročnej správy konferencie COSAC. |

---